
Preface to the Electronic Edition

This short paper on the "effect on organic bodies of electricity from
Volta's galvanic battery" is a Medical Doctoral thesis, written in
Latin by Swedish chemist Jöns Jacob Berzelius in the year 1802. The
other name on the title page is his professor, Per Afzelius.

This 15 page scientific paper was reprinted together with another one
by the same author, Nova analysis aquarum Medeviensium, in a small
book: Jacobus Berzelius, Akademiska avhandlingar kommenterade av Jan
Trofast, 1992, where both papers are translated to Swedish and
commented by Jan Trofast. These translations and comments are of course
covered by copyright, and that is why Project Runeberg only republishes
the original text.

Project Runeberg's electronic facsimile edition was first announced in
June, 1999. Page images were scanned in 600 dpi bitonal and are
presented here in 120 dpi grayscale. Due to a lack of Latin
dictionaries, our OCR output quality was poor. Project Runeberg wishes
to thank Francisco L. Loaiza for proofreading the text.

  De electricitatis galvanicæ apparatu cel. Volta excitæ in corpora organica
                                 effectu

Inde ab illo tempore, quo ALOYSIUS GALVANI Electricitatem, quam vocabat
artificialem, primus detexit, et Commentarium de viribus Electricitatis
in Motu musculari, Bononiae 1791, publicavit, insignem ex hoc invento
fructum et physicae et medicae Scientiae accessurum esse quisque
speravit. Ideoque magna et Sagacitate et diligentia multi, praecipue
autem FABBRONI, VOLTA, CREVE, RITTER, et VON HUMBOLDT, naturam hujus
phaenomeni sunt perscrutati. At quamquam negari non potest, his studiis
haud paucas quaestiones physiologicas esse magnopere illustratas,
Medicina tamen, propter tenuitatem actionis, parum lucrata esse
videbatur, usque dum VOLTA, Anno 1799, simplicem illam et subtilem
duabus laminis metallicis excitam vim, quoties libuerit, multiplicandi
rationem inveniret. Inopinata vero Chemiae miracula animos ac studia
hominum magis, quam physiologicae disquisitiones adhuc tenuerunt.
Quamobrem non omnino inutile futurum esse existimavi, si nonnulla quae
mihi, aestate praeteriti anni, auspiciis Cel. Med. Regis Prim. S.
HEDIN, facere contigit experimenta nunc, speciminis gratia, publice
exposuero; aliorum inventis ita usurus, ut summatim intelligatur, quid
de Galvanismo Voltaico, *) organicis corporibus adhibito, ad hoc usque
tempus compertum sit.

  *) Vocabulis: Electricitas Galvanica et Galvanismus in Dissertatione
  promiscue utor. Illud forsan, secundum nuperrima experimenta,
  rectius, hoc vero brevius, nec ideo obscurius dicitur.

Animalia igitur corpora primum consideramus, in quibus, prae ceteris
Galvanismi effectibus, eminet involuntaria contractio musculi, per quem
poli conjunguntur, persimilis illi, quam efficit magnus apparatus
electricus, exigua electricitate refertus. Ejus intensitatem his
rationibus variare, vi instrumenti eadem manente, deprehendimus: 1)
Sicca cutis corporis humani libero transitui Galvanismi, ut
Electricitatis, non parum obstat; sed quo magis madet, et quo facilius
liquor humectans Galvanismo permeabilis est, eo vehementiores ictus
sequuntur. Aqua igitur sale quodam, et inprimis metallico, imbuta huic
usui maxime inservit. 2) Quo major superficies cutis madidae metallo
conductore tangitur, eo vehementior oritur percussio. Si unus tantum in
utraque manu digitus humectatur, polisque columnae centum parium *)
admovetur, ictus vix supra volam pertinet. Si totam interiorem partem
manuum madefeceris, et cylindros arcte comprehenderis metallicos, fit,
conjunctis polis, percussio usque in brachia. At si loco cylindrorum
usus fueris globis magnis, ut maxima, quae fieri potest, manuum
digitorumque interior superficies ictui objiciatur, oritur concussio,
usque ad humeros se extendens et vix tolerabilis, eadem instrumenti
actione, qua ictus per digitos vix sentitur. **) 3) Quo magis nervis
abuundat locus cui metallum conductorium adplicatur, eo fortior ictus
oritur; fortior igitur, ceteris paribus, si parti cuidam faciei, quam
si manibus; Si illis, quam si alii corporis regioni. ***) 4) Quo
propius ad temperamentum nervosum quisquam accedit, eo gravius
Galvanismo agitatur. Expertus saepe sum, actionem, quae valido viro
parum ingrata fuerit, commotiones violentissimas ac permolestas in
homine irritabili excitavisse. Feminae Hystericae, vel uno et altero
die post modicum Galvanismi usum, dolorem querebantur, quasi fractis
brachiis. Commotio, de qua loquimur, muscularis, eo momento quo
conjunguntur, eoque quo rursus disjunguntur poli, exsistit; posteriori
tamen ratione inulto remissior. Praeterea fortior est a parte
hydrodendri, si conjunxeris, et a parte oxydendri si polos disjunxeris.
****) Si vicissim saepius junxeris ac disjunxeris, ita ut musculus
continuis contractionibus agitetur, fit, ut incitabilitas ejus sensim
imminuatur, nec dubium est, quin omnis demum tolleretur, si satis diu
pergeres. Hoc in musculo sano minus perspicuum est; sed in paralysi
affectis comperi, si e.gr. viginti parium ope principio commotio
quaedam facta erat, illam post nonnullas iterationes cessare, addito
autem uno pare renasci; ita sensim augendus fuit parium numerus, si
agitatio musculi continuanda erat; at postquam e. gr. ad triginta
perveneram, si ad vigintiquinque regrediebar, nihil effectum est.

  *) Duas laminas ex diverso metallo, quibus conductor quidam humidus
  interjectus est, satis apposite uno nomine Par dici posse
  existimavi. Hoc itaque sensu vox illa per totam dissertationem
  accipienda est, dum de columna certo parium numera exstructa sermo
  sit.

  **) Quod vero tantummodo de musculis voluntati subjectis valet, cum
  VOLTA intestina et cor ipsum stimulo galvanico minus affici
  observaverit.

  ***) GILB. Ann. d. Physik. T. VIII pag. 143.

  ****) GILBERTS Annal. d. Ph. B. VII pag. 453.

Optima musculum agitandi ratio est, cum altera ejus extremitas
oxydendro, altera, vel potius pars musculi carnosior, ventrem dicunt,
hydrodendro adjungitur. Contractio musculi non ad omnes ejus fibras
aequaliter pertinere videtur, sed maxime ad eas, quae galvanico gyro
propius sitae sunt. Quod in musculis latis, e. gr. rectis abdominis
facillime animadvertitur, quorum si media pars Galvanismo subjicitur,
quiescunt extremae. Difficile non est, secundum quae dixi, musculumn
quemlibet cuti vicinum ciere; nec in plerisque aliud quidquam
comperitur, quam quod ex varia contractionis vi facile explicatur.
Nonnulla tamen, quae ex experimentis in me ipso institutis collegi,
memoranda esse videntur.

1. Si gyrus per masseterem glandulamque parotidis ea ratione deducitur,
ut hydrodendro exterior pars glandulae, oxydendro interior oris
jungatur, comprimuntur violenter maxillae et salivae tanta copia
elicitur, ut continuo rivo ex ore profluat.

2. Si hydrodendro manubrium sterni, alteri autem polo os hyoides
jungitur, oritur in postrema faucium aut superiori pharyngis parte --
si vis minor est, sapor singularis, nec solito galvanico, nec alii
noto, facile comparandus; -- si gravior, oppressio pectoris permolesta,
quae vel diu post experimentum residet. Inverso ordine sapor exsistit
acutior, una cum irresistibili paene ad glutiendum sollicitatione,
pectoris autem dolor remissior.

3. Gyro per mammillas transmisso, punguntur acuto sensu pectoris
intima; brachiaque, ob contractionem pectoralis majoris, proripiuntur.

4. Speraveram,jungendo insertionem diaphragmatis sternalem hydrodendro
et vertebralem oxydendro, futurum esse, ut hoc spirandi instrumentum
galvanica actione tangeretur, atque ita modus inveniretur,quo asphyxia
correptis spiritus forte reddi posset. Sed contra opinionem alter
tantundnodo rectorum ac musculi dorsales ictum sensere; nec forsitan,
si major vis, quam qua mihi, centum scilicet parium, uti licuit, ad
diaphragma pertineret, ex ea spes amplior concipienda est, quippe quae,
vi vitali, ut paullo ante diximus, admodum inimica, magis profecto,
incitabilitate exhausta, obesset,quam, diaphragmate quasso, prodesset.
Ducta per musculos abdominis actione galvanica, fibrae gyro proxima,
sine ullo diaphragmatis motu, contrahuntur. Si permagnae partes
musculorum, laminis metallicis salsa aqua bene madefactis et cuti
accurate exaptatis, armarentur, hac quoque via fortasse commoveri
posset diaphragma, sed cum eodem periculo, de quo supra. *)

  *) Creve hoc docet esse vera mortis indicium, si musculi Galvanismo
  non afficiuntur. Vom Metallreize, einem neuentdeckten untrueglichen
  Pruefungsmittel des wahren Todes. Leipzig 1796.

De effectibus Galvanismi in organa sensoria, quos RITTER multis
experimentis et observationibus illustravit *) quae sequuntur ipse
comprobavi.

  *) GILBERT. Ann d. Physik, T VII. p. 457-484. Notatu inprimis digna
  est oppositio, quam monstrat inter effectus polorum et inter
  effectus conjunctionis ac disjunctionis; magnitudines etiam et
  figuram rerum oculo galvanice commoto mutari animadvertit. Hoc autem
  ex contractis musculis oculi facile posse explicari videtur.

1. Visus. Si per partem quandam faciei gyrus galvanicus formatur,
emicat oculis, vel apertis vel opertis, cum quadam iridis contractione,
fulgor subitus; clarior,quo major est vis, quo minor distantia commotae
partis a retina; tinctus, ut observat RITTER, diverso colore,pro
diverso polo instrumenti. Equidem hanc fulgurationem in vehementioribus
etiam per brachia concussionibus animadverti, ex quo sequi videtur,
stimulum galvanicum in totum genus nervosum paullum diffundi. In homine
cataracta laborante, nervum opticum esse integrum,auctore DARWIN,
intelligi potest, si quando se videre somniaverit; hoc autem Galvanismo
melius explorari posse videtur.

2. Gustus prae ceteris sensibus vel tenuissima galvanica actione
permovetur, nec in momentis tantum conjunctionis et disjunctionis, sed
per omne tempus, quo poli copulati sunt. Magna columna metallica
structilis non tam saporem, quam dolorem acrem, diuque post remanentem,
movet. Si decem ad summum paria construuntur, et ab oxydendro in aquam,
in qua linguae extremitas demersa est, ductio galvanica instituitur,
hydrodendro autem digitus madefactus apponitur, sapor sentitur
acidulus; inverso autem ordine sapor acris et asper, a multis alcalinus
vocatus. Si non aqua, ut diximus, sed metallo quodam linguae apposito,
sapor elicitur, mutatur paullulum pro natura metalli; exceptis ferro
auroque, quae nihil heterogenei his saporibus galvanicis immiscere
videntur. *)

  *) Ferunt, eos, qui cerevisia britannica (Porter) delectantur,
  vitreis poculis preferre ea, quae ex mixtura stanni et plumbi
  conflantur (Pewter-vessels), quorum nimirum beneficio sapor acuitur.
  Quod quidem Galvanismo tribuendum esse videtur. Vide Annals of
  Philosophy by GARNETT, 1800 T. I. p. 8.

3. Sensus etiam corporis universalis Electricitati galvanicae obnoxius
est; nam, praeter contractiones illas musculares, nervi quoque suo
peculiari modo agitantur. Epidermide enim alicubi sublata, vel inserta
sub illam acu metallica, conjunctisque polis, dolar acutissimus
excitatur, intolerabilis fere, si vel quatuor solum aut quinque paribus
utaris; non intermittens, dum perfecta conjunctio fuerit; intensior
tamen in primo ac ultimo momento; vehementior a polo hydrogenifero quam
ab altero. Etiam epidermide illaesa, nervi galvanicae actioni subjici
possunt in ejusmodi corporis regionibus, ubi vel nulli musculi sub cute
jacent vel profundius sub illa conditi sunt; tum enim sensus acriter
est pungens, et, si major vis adhibita fuerit, ramusculos nervorum
persequi videtur. E. gr. si primi digitorum articuli, in aqua salsa
demersi , Electricitate galvanica icuntur, similis fere dolor exsistit,
ac si nervum tutuderis cubitalem eo loco, quo inter condylum internum
ossis brachii et olecranum decurrit. Idem accidit, si media pars ossis
sacri eodem modo afficitur. In aliis quibusdam corporis partibus cum
Gdvanismo uti vellem, saepe comperi, propter nimiam cutis siccitatem,
non contractiones musculi, sed in contactu conductoris gravem dolorem
exstitisse; cute autem satis humecfacta, dolorem cessavisse,
musculosque pro more esse agitatos.

4. Olfactus galvanico stimulo non tangi videtur, remotis odoris, quae
forte chemica ratione generantur, corporibus. RITTER tamem se aliquid
olfecisse perhibbet *) et quidem semel ammoniaco simile; addit se
invitationem ad sternutandum sensisse. Mihi quidem in me ipso neutrum
obtigit; nec aliud quidquam, praeter cruciantem dolorem, ab oxydendro
longe acutiorem. Membranam Schneiderianam et praecipue illam ejus
partem, qua septum narium obducitur, specilli argentei ope alteri polo,
alteri manum in his experimentis adjunxi.

  *) Loc. cit. p. 461.

5. Nec Auditu s aliud in galvanico gyro percipit, atque sonum
perobtusum, ab hydrodendro pressiorem; ex agitatione musculorum vel
exterionum vel interiorum auris facile explicandum; nam, adhibita
fortiore vi, musculos nonnullos in et circa externas auriculae partes
convelli saepe animadverti. Sonus, de quo loquimur, idem sine dubio
est, quem RITTER, (ein sehr hoerbarer Schall) se percepisse narrat. Ab
hydrodendro offert se auri effervescentiae sonus, a gasibus ex aqua
enascentibus. Haec experimenta instituuntur ope globorum metallicorum
auribus insertorum. Ictus per utramque aurem, quam per unam aurem
unumque brachium, longe vehementius cruciat, sensumque excitat veluti
si quid hac via caput trajiceret.

Homini, qui sine intermissione galvanico gyro afficitur, quid accidat,
RITTER docuit. Brachium enim hydrodendro junctum, primum frigore sensim
increscente, quasi gelido flatu opprimi, mox rigescere sensit,
humerumque moleste tendi; alteri autem brachio calorem et mobilitatem
augeri, cum pruritu cutis molesto. Columna utebatur centum paruum ex
zinco et cupro. Ego, sexaginta paribus ex iisdem metallis adhibitis,
nihil expertus sum, praeter punctiones quasdam molestas in manibus
madefactis, brachiorumque lassitudinem. *) Languore, torpore, Somno,
diarrhoea, taedioque rerum obruitur, auctoribus RITTER et BÖCKMAN, **)
is, qui in experimentis galvanicis frequentius versatur. Equidem nihil
ejusmodi in hominibus unam horam quotidie per tres quatuorve
hebdomadas, Galvanismo subjectis, reperi.

  *) Mutationem quandam in velocitate pulsus deprehendere non potui.

  **) GILB. Ann. T. VIII. p. 144, 145.

Quid in variis Morbis Galvanismus proficeret, experimentis quibusdam
explorare laboravi, quorum haec summa est.

1. Paralysis. Quatuor homines apoplectica, tres rheumatica paralysi
laborantes, galvanicae actioni exposui. Semper huic stimulo obsequentes
contrahebantur etiam illi musculi, quos aeger sponte movere non
poterat. Sed post quotidianum trium aut quinque hebdomadarum usum
spontanea motio adhuc ne levissimo quidem signo apparuit. (Haec
experimenta, cum ad Medevi praeterita aestate in iis, qui fontibus
valetudinis causa utebantur, facta sint, non satis continuari
potuerunt.)

2. Surditas. Unus audiendi facultatem propter suppurationem in meatu
auditorio externo amiserat sonosque per solidas partes excitos
percipiebat. Galvanismus nihil effecit. Alius nullo organico aurium
vitio, quod quidem animadverti poterat, laborans, et contentiori voce
clamantes intelligens, clarius sub ipso experimento audiebat; sed
postquam per tres hebdomadas Galvanismo usus erat, vocem perinde
contenderem ac antea necesse erat, si me audiret; quamquam ipse sibi
persuasum habebat, se paullo saniorem a Medevi discedere. Idem in aliis
duobus factum est eadem ratione surdis. Ii his experimentis Galvanismum
semper per utramque aurem duxi.

3. Leucophlegmaticus quidam, duo et triginta natus annos, cujus et
visus et auditus, una cum vitalitate reliqui corporis, increscenti
torpore obruebantur, leniori Galvanismo per aures et oculos tres
hebdomadas tractabatur. Morbus autem, ut ante, properabat; et aeger,
domum suam reversus, cum victus satis corroborans, propter paupertatem,
non suppeteret, post unum mensem mortuus est.

4. Induratio parotidis, in homine quinque et quadraginta annis
defuncto, actione galvanica per glandulam et masseterem minuebatur,
profluente magna salivae copia; sed renascebatur post unumquodque
experimentum ad priorem magnitudinem. Trium hebdomadarum cura nihil
profecit.

5. Fungus genu aeque frequente ac diutino Galvanismi usu nihil mutatus
est

6. Ulcera crurum. Femina quadragenaria magn ulcere in utroque crure
laborabat. Haec stimulo Galvanismi, laminarum ferrearum immediate sed
molliter applicatarum ope, admoti nihilo emendata sunt; et propter
foetorem ingravescentem a proposito ante diem decimum quartum necesse
fuit desistere. Quamquam alterum ulcus hydrodendro, alterum oxydendro
semper junxeram, nihil dissimile obvenit.

7. Chorea Sancti Viti. Spasmi in hoc aegro praecipue agitabant musc.
sacrolumbales et longissimos dorsi, continuabantque sine intervallis.
Si in his musculis vi coercebantur, ad alios migrabant. Ictus galvanici
per hos musculos, et in ipsa spasmodica contractione et tempusculis
intercedentibus, ducti malum non levaverunt. Huic autem experimento non
satis studere licuit.

8. Anesthesia digitorum. Militi quinquagesimum quintum annum agenti
manus duobus annis paralysi lysi oppressa fuerat, duoque digiti omni
sensu destituti, cum colore livido. Praecedente anno paralysin
eleclricitatis ope sustuleram; quae contra torporem digitorum nihil
efficere videbatur. Jam si quid Galvanismus efficeret experturus, acum
sub epidermide in extremitate digiti inserui, quem plerumque
hydrogenico polo instrumenti, volam vero ejusdem manus humectatam
alteri polo applicui. Primum decem paribus, deinde quatuor quotidie
additis utebar. Tertio die ictus in altero digito sentiri coeperunt; et
cum decimo octavo die discederet, restituta erat prioris digiti
sensibilitas, alterius autem ita, ut quae durius premeret, perciperet:
color et jam naturalis sensim redibat. In hoc uno casu Galvanismum
utilem et salutarem comperi. Hinc, si quid per analogiam concludere
liceat, vires ga1vanicae inprimis magni momenti erunt, ubi sentiendi
facultas imminuta est vel deficit; ut in amaurosi ex locali nervorum
debilitate profecta; in surditate ex eadem causa; et in ea paralysi,
quae cum privatione sensus conjuncta est. Galvanismus tamen non temere
est aspernandus in aliis aegritudinibus; longinquior enim usus multa
fortasse potest efficere.

Effectus Galvanismi in Herbas parum adhuc perquisiti sunt. TREVIRANUS
simplici pare usus in semina aqua superfusa experimenta instituit, *)
ex quibus sequi videtur, Galvanismum vegetationi obsistere. CREVE
docuit, herbas maxime sensibiles, ut Mimosam pudicam, simplici pare
galvanico non affici. **) Duas herbas (Ranunculi acris) aetate
gemmarumque maturitate aequales in aqua reposui, et caulis alterius
partem gyro galvanico inserui, centum parium, horas duodecim. Hoc
tempore praeterlapso gemma in utraque pullulaverat, floresque vegeti
erant, sed pars caulis Galvanismo obnoxia flaccuerat, marcida et
infusca, intus etiam sicca, et sine medulla; superior pars nihilominus
incolumis erat. Aliud simile experimentum feci, in quo mediam istam
partem Galvanismo exstinctam non persecui, sed herbam iterum, absque
Galvanismo, in aqua reposui; non marcescebat, succus etiam destructo
articulo redibat, et fere prior habitus, excepto colore. At herbam
integram crescentemque Galvanismo expiorare non contigit.

  *) GILB. Ann. T. VI. p. 201.

  **) DUNCANS Ann. of Med, T. VI. p. 273.

His levissimis de Galvanismi in Corpora organica effectu prius notatis,
quam ad aures pervenerat notitia eventus experimentorum a Cel. VOLTA
aliisque Clarissimis Viris eo animo institutorum, ut plane atque omnino
dijudicaretur, an re ipsa inter se differrent Galvanismus et
Electricitas, vel, quod protenus ut innotuerat ille suspicabatur
sagacissimus quisque, tantummodo diversa essent ejusdem caussae
phaenomena, brevem recensionem periculorum, quae ipse, pro copia et
otio, ad illustrandam rem controversam feci, subjungere liceat.
Perpauca quidem sunt et omnem dubitationem neutiquam tollunt, nam ea
nec satis repetere nec variare potui, tamen momentum quoddam ad
commonstrandam similitudinem conjectam afferre videntur, ideoque ea
paucis describere non prorsus inutile duxi.

Lagena vitrea, metallo circiter 6 poll. qu. obducta, electricitate
modica replebatur, quae deinde per varias corporis partes ducebatur a)
Conductorum ope.. 1) Per oculos; exstitit commotio molesta, nihil
luminis. 2) Per linguam quae punctione ingrata, at nullo sapore affecta
est. 3) Per manus; nihil autem interesse, si per magnam earum, aut
parvam; si per siccam aut madefactam superficiem ictus duceretur, visum
est. b) Semiconductorum ope, et quidem schidiae ligneeae permadefactae;
effctus fuit idem, paullo tantum lentior atque tenuior.

Cum gitur hac via quaesitam Galvanismi cum Electricitate similitudinein
non deprehendissem, omnis autem analogia ex ictu electrico petenda sit,
superfuit,ut ampliori superficie minorique intensitate obtinere, quod
minori superficie cum majori intensitate non eram consecutus, conarer;
ductus praecipue nota illa observatione, tenuem ictum, ex magna
vitrorum copia, haud absimilem commotioni galvanicae sentiri. Duobus
igitur usus sum vasis vitreis, quorum armatae superficies 4 1/2 ped.
qu. continebant; eaque paullulum electrisavi. Ictus ducebatur a)
Conductorum ope 1) Per oculum vel glabellam; lenis facta est commotio,
Galvanicae similis, una cum luce, tum clauso tum aperto oculo, et
quidem etiam per alias capitis partes, sensibili, eoque clariori, quo
minor fuit commotionis sensus. 2) Per linguam; equidem praeter solitum
sensum pungentem nihil comperi; alii autem sibi perspicuum saporem
galvanicum sentire visi sunt. 3) Per manus; digito in utraque aqua
salsa humectato, ictuque per eos ducto, commotio in digitis solum facta
est; madefacta quadam parte interiori manuum et conductoribus apposita.
gravior commotio ex eadem vi electrica orta est per inferiora brachia;
madefacta autem tota interiore superficie utriusque manus, magnisque
globis metallicis adplicata, vehe-mens facta est brachiorum concussio,
quae ad humeros usque se extendit, et quidem gravior a parte negativa;
quod etiam in minoribus lagenis electricis fieri solet.

4) Acu sub epidermide illata, ut de Galvanismo supra, mom. 6., dictum
est; praeter solitum commotionis sensum, alius exstitit, eadem omnino
ratione ac si Galvanismo usus essem. b) Ope semiconductoris ejusdem ac
supra, 6 vel 8 poll. longi, haec eadem experimenta iterata sunt, cum
eodem eventu, excepto, quod commotio minor, lux autem clarior fuit,
saporque manifestior, quamquam levi, quae prohiberi adhuc non poterat,
musculi punctione paullum turbatus; quapropter nulla varietas saporis a
negativa et positiva parte animadverti potuit, nec luminis quidam
diversi colores. At si. majori apparatu electrico adhibito, intensitas
magis imminueretur, usque dum solitam Galvanismi non excedat,
verisimillimum est, nullam inter insignia haec phaenomena differentiam
esse superfuturam.

Columna autem Voltaica non solum ad remissiores ictus excitandos
accommodatior est, quam magnus apparatus lagenarum electricarum, sed eo
praestantior, quod continuum actionis fluvium edat; eamque ob caussam
tantum abest, ut usus ejus medicus, propter similitudinem
Electricitatis, sit reijciendus, ut potius operae pretium sit
diligenter perquirere, qua ratione effectus Electricitatis in corpora
organica, pro varia ejus intensitate et continuitate, variet.

